Document ID: 32014D0173

DEĊIŻJONI TAL-KUMITAT POLITIKU U TA’ SIGURTÀ BiH/21/2014
tat-18 ta’ Marzu 2014
dwar il-ħatra tal-Kmandant tal-Operazzjoni tal-UE għall-Operazzjoni militari tal-Unjoni Ewropea fil-Bosnja-Ħerzegovina u li tħassar id-Deċiżjoni BiH/17/2011
(2014/173/PESK)
IL-KUMITAT POLITIKU U TA’ SIGURTÀ,
Wara li kkunsidra t-Trattat dwar l-Unjoni Ewropea u, b’mod partikolari t-tielet paragrafu tal-Artikolu 38 tiegħu,
Wara li kkunsidra l-Azzjoni Konġunta tal-Kunsill 2004/570/PESK tat-12 ta’ Lulju 2004 dwar operazzjoni militari tal-Unjoni Ewropea fil-Bosnja-Ħerzegovina (1), u b’mod partikolari l-Artikolu 6 tagħha,
Billi:
(1)
Skont l-Artikolu 6(1) tal-Azzjoni Konġunta 2004/570/PESK, il-Kunsill awtorizza lill-Kumitat Politiku u ta’ Sigurtà (KPS) biex jieħu deċiżjonijiet rilevanti dwar il-ħatra tal-Kmandant tal-Operazzjoni tal-UE.
(2)
Fl-14 ta’ Jannar 2011, il-Kumitat Politiku u ta’ Sigurtà adotta d-Deċiżjoni BiH/17/2011 (2) li taħtar lid-Deputat Kmandant Alleat Suprem għall-Ewropa (DSACEUR), il-Ġeneral Sir Richard SHIRREFF bħala l-Kmandant tal-Operazzjoni tal-UE għall-Unjoni Ewropea fil-Bosnja-Ħerzegovina.
(3)
In-NATO ddeċidiet li taħtar lill-Ġeneral Sir Adrian BRADSHAW bħala DSACEUR biex jieħu post il-Ġeneral Sir Richard SHIRREFF. L-inkarigu tal-Ġeneral Sir Adrian BRADSHAW jibda fit-28 ta’ Marzu 2014. Minn dakinhar, il-Ġeneral Sir Adrian BRADSHAW għandu wkoll jieħu post il-Ġeneral Sir Richard SHIRREFF fil-kapaċità tiegħu bħala Kmandant tal-Operazzjoni tal-UE għall-Operazzjoni militari tal-Unjoni Ewropea fil-Bosnja-Ħerzegovina.
(4)
Għalhekk, id-Deċiżjoni BiH/17/2011 għandha titħassar.
(5)
F’konformità mal-Artikolu 5 tal-Protokoll Nru 22 dwar il-pożizzjoni tad-Danimarka anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka ma tipparteċipax fl-elaborazzjoni u fl-implementazzjoni ta’ deċiżjonijiet u azzjonijiet tal-Unjoni li jkollhom implikazzjonijiet ta’ difiża.
(6)
Fit-12 u t-13 ta’ Diċembru 2002, il-Kunsill Ewropew ta’ Kopenħagen adotta dikjarazzjoni li tgħid li l-arranġamenti “Berlin plus” u l-implimentazzjoni tagħhom ser japplikaw biss għal dawk l-Istati Membri tal-Unjoni li huma wkoll jew membri tan-NATO jew li huma partijiet fis-“Sħubija għall-Paċi”, u li konsegwentement ikkonkludew ftehimiet bilaterali dwar is-sigurtà man-NATO,
ADOTTA DIN ID-DEĊIŻJONI:
Artikolu 1
Il-Ġeneral Sir Adrian BRADSHAW huwa b’dan maħtur Kmandant tal-Operazzjoni tal-UE għall-Operazzjoni militari tal-Unjoni Ewropea fil-Bosnja-Ħerzegovina mit-28 ta’ Marzu 2014.
Artikolu 2
Id-Deċiżjoni BiH/17/2011 hija b’dan imħassra.
Artikolu 3
Din id-Deċiżjoni għandha tidħol fis-seħħ fit-28 ta’ Marzu 2014.
Magħmul fi Brussell, it-18 ta’ Marzu 2014.

Labels: 18
15
5